#### **Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2018. október 25-i rendkívüli, nyilvános testületi üléséről***

*A jegyzőkönyv 167-173. közötti számozott oldalt tartalmaz*

**J E G Y Z Ő K Ö N Y V**

Készült: 2018. október 25-én Kerecsend Község Önkormányzata Képviselő-testületének rendkívüli, nyilvános testületi ülésén a Községházán (Kerecsend, Fő u. 55.)

***Jelen vannak:***

 Sári László polgármester

 Kiss Sándor címzetes főjegyző, jegyzőkönyvvezető

 Prokaj Milán alpolgármester

Fónad István képviselő

Román Antal képviselő

 Román István képviselő

***Meghívottként jelent meg:***

 Gyémánt Tibor ügyvezető Central Geo Kft.

 Dobrádi Attila ügyvezető CGC Road Kft.

***Napirend:***

1. A kerecsendi felhagyott sóderbánya ügye

előadó: Sári László polgármester

**Sári László polgármester:**

Tisztelettel köszöntök mindenkit. Külön köszöntöm a Central Geo és a CGC Road Kft. képviselőit, mint meghívott vendégeket. Pusoma Jenő, mint helyi lakos vesz részt a nyilvános ülésen. Megállapítom, hogy az ülés határozatképes, mivel a testület öt tagja jelen van. Simon Szilvia munkahelyi elfoglaltság miatt nem tud részt venni, Békési Gyula néhány perce telefonon jelezte, hogy nem vesz részt az ülésen.

Az elmúlt héten közös bejárást tartottunk a Képviselő-testület tagjaival. Megállapítottuk, hogy a felhagyott sóderbányában végzett munka jelentős részt az Önkormányzat területén történt. Ehhez az Önkormányzattól nem kértek hozzájárulást. A bejáráson úgy döntöttünk, hogy ma rendkívüli ülést tartunk, melyre meghívjuk az érintett cégek képviselőit.Azt feltételezzük, hogy a területről történt földelszállítás.

**Gyémánt Tibor ügyvezető Centrál Geo Kft.:**

Tisztázni kell a tereprendezés kérdését. Ez a terület jelenleg nem bánya, ez szántó, amire a földtörvény rendelkezései az irányadók.

A kerecsendi bányáról nagyon sok információm van, melyeket Kreácsik Istvántól kaptam. Ez a terület már 2016-ban sem volt bánya.

A területen magán- és önkormányzati tulajdon van.

Hiba volt, hogy az Önkormányzat átvette a területeket.

Az állam kétszer meghirdette bánya célú hasznosításra a területet, de nem jelentkezett senki. Ezért „visszaadták” a természetnek. Jelenleg a bánya jogi helyzete tisztázatlan.

Milyen lehetőségek vannak?

1. Megbízás alapján meg kell nézni, hogy a végleges művelésből kivonás engedélyezve van-e. Ha ez a határozat megvan, a tulajdonosok kérhetik a „kivett” átminősítést.
2. Befektetőt lehetne találni hulladékgazdálkodási célra, inert tároló létrehozására. Ez a tároló kb. 250 e m3 kapacitású lehetne. Az Önkormányzat egy céggel közösen működtethetné.
3. Az Önkormányzat elvégzi a tájrendezést, a humuszt elteríti és visszaadja művelésre.

Az történt, hogy a CGC Road Kft. megegyezett két magántulajdonossal a területük tereprendezésére vonatkozóan. Ehhez a tulajdonosoknak magántulajdonosként joguk volt.

A Kft. beismeri, hogy a terület nem került ténylegesen kitűzésre. Ebben a Kft. nagy hibát követett el.

Annak ellenére történt ez, hogy polgármester úr is volt kint a területen elég „komoly hangnemet megütve”.

A CGC Road Kft. nevében nem nyilatkozhatok, de azt gondolom, hogy megoldásként az út megfelelő helyreállítása, illetve a kitermelt anyag visszaszállítása képzelhető el.

A Kft. felmérte, hogy nagyjából mekkora önkormányzati terület lehet érintett az ún. taposási kárral. Ez kb. 5000-5500 m2-re tehető. A Kft. ezért hajlandó kártérítést fizetni.

**Dobrádi Attila ügyvezető CGC Road Kft.**

Javasoljuk az inert hulladéklerakó kialakításának lehetőségét. Ennek a magántulajdonosok is örülnének. Mi a lerakó engedélyeztetését elindítanánk. Ezért nem kellene fizetnie senkinek. Ez egy 5-15 évre szóló lehetőség lenne. A legközelebbi használható lerakó Cegléd mellett van. A Kővesztő is hamarosan megtelik. A lerakó kialakítása a Kft-nek is érdeke lenne, mert látunk benne lehetőségeket.

Mi csak a lehetőségét tudjuk megteremteni. A magántulajdonosok és az Önkormányzat hosszú távon bevételt remélhetnének ettől. A magántulajdonosok ennek örülnének.

**Gyémánt Tibor ügyvezető Centrál Geo Kft.:**

Ezt a területet bányaként már nem lehet hasznosítani.

**Sári László polgármester:**

Én is megkerestem annak idején Kreácsik Istvánt. Bíztam abban, hogy a területet bányaként tudjuk hasznosítani.

Ha volt előzetes bejárás, felmérés, miért nem lett a terület kimérve.

**Dobrádi Attila ügyvezető CGC Road Kft.**

Mert csak az anyag minőségét vizsgálták. Ha lett volna megfelelő anyagminőség, akkor azt a területet kijelölték volna, megkeresték volna a tulajdonost és tárgyaltak volna velük.

**Gyémánt Tibor ügyvezető Centrál Geo Kft.:**

Kimérésre azért nem került sor, mert vizuálisan egyértelműnek tűnt a terület határa.

**Sári László polgármester:**

A magántulajdonosokkal kötött megállapodás alapján befejeződtek a munkák?

**Gyémánt Tibor ügyvezető Centrál Geo Kft.:**

Nem, mert polgármester úr fenyegetőzése után felfüggesztették a munkákat.

A humusz depó nagy kincs, arra vigyázni kell.

**Sári László polgármester:**

A hunusz jelentős része be lett túrva a régi bányagödörbe. Arra mi erdőt telepítettünk. Előfordulhat az, hogy nekünk ki kell vennünk a humuszt az erdő alól?

**Gyémánt Tibor ügyvezető Centrál Geo Kft.:**

Ez bírsággal járt vagy járhat. A bányavállalkozót meg is bírságolták emiatt.

**Sári László polgármester:**

Előfordulhat, hogy a humuszt nekünk az erdőből ki kell szednünk?

**Gyémánt Tibor ügyvezető Centrál Geo Kft.:**

Nem.

Biztos, hogy meg lehet úszni a bírságot. Ezt a területet nem szabad hagyni elveszni. Befektetőket lehet keresni. Valószínű, hogy volt végleges termelésből kivonás, mert egyébként a bányaművelést nem lehetett volna elkezdeni.

**Sári László polgármester:**

Alapelv, hogy az Önkormányzatot kár nem érheti.

Elképzelhető, hogy a többi tulajdonos az Önkormányzat megkérdezése nélkül elindul a saját célú hasznosítás irányába?

**Gyémánt Tibor ügyvezető Centrál Geo Kft.:**

Igen. A tulajdonos az ingatlanát tájrendezheti, bevetheti kukoricával, hsaználhatja. Ehhez az Önkormányzatot nem kell tájékoztatnia sem.

**Fónad István képviselő:**

Ha igaz az, hogy itt semmi nem ér semmit, a kitermelt anyag se, akkor a CGC Road miért jött ide?

**Gyémánt Tibor ügyvezető Centrál Geo Kft.:**

Mert a CGC Road megállapodást kötött két magántulajdonossal. Ingyen megcsináltuk a tereprendezést. A tulajdonosok pedig hozzájárultak a területükön található anyag tájrendezési célra történő felhasználásához.

**Fónad István képviselő:**

A magántulajdonosoknak bejelentési kötelezettségük lett volna.

**Gyémánt Tibor ügyvezető Centrál Geo Kft.:**

Nem.

**Fónad István képviselő:**

Mivel az Önkormányzat területén közelítették meg a területüket, ezért mindenképpen be kellett volna jelenteniük a munkákat.

**Dobrádi Attila ügyvezető CGC Road Kft.**

Ezért állítottuk le a munkákat.

**Gyémánt Tibor ügyvezető Centrál Geo Kft.:**

A humusz is a Magyar Államé. Humuszt értékesíteni nem lehet.

**Román Antal képviselő:**

Mit értünk inert hulladék alatt?

**Dobrádi Attila ügyvezető CGC Road Kft.**

Építési törmeléket.

**Román Antal képviselő:**

Én a magam részéről ebből nem kérek. Ebben a dologban sok csúsztatás van. Ez a bánya ki van rabolva. A meddő vissza van túrva. Az Önkormányzatnak ebből bevétele nem származott. A legnagyobb mocsokság az, hogy ez „szántó”.

**Prokaj Milán alpolgármester:**

Önök elismerik azt, hogy az Önkormányzat területére rámentek?

**Dobrádi Attila ügyvezető CGC Road Kft.**

Igen.

**Prokaj Milán alpolgármester:**

Önök a magántulajdonosok és az Önkormányzat területéről meddő altalajt szállítottak el. Erre Önök korábban az Önkormányzatnak tettek vételi ajánlatot.

**Dobrádi Attila ügyvezető CGC Road Kft.**

Kiderült, hogy a talaj nem megfelelő minőségű.

**Prokaj Milán alpolgármester:**

Az elvitt meddőnek van értéke?

**Dobrádi Attila ügyvezető CGC Road Kft.**

Igen. Erre felajánlást fogunk tenni. A jogcím „taposási kár” lehet.

**Prokaj Milán alpolgármester:**

Hogy lehetséges az, hogy az Önkormányzat nem tudott arról, hogy a terület szántóvá lett minősítve.

**Dobrádi Attila ügyvezető CGC Road Kft.**

Nem lett átminősítve a terület. Az maradt, ami volt, „szántó”.

**Sári László polgármester:**

Én több alkalommal érdeklődtem a Bányakapitányságnál. Akkor azt mondták, hogy ez a terület „kivett”.

**Gyémánt Tibor ügyvezető Centrál Geo Kft.:**

A tulajdoni lapokból egyértelműen kitűnik, hogy a terület a kárpótlástól kezdve folyamatosan „szántó” volt és az is maradt.

**Prokaj Milán alpolgármester:**

A probléma az, hogy olyan területre, amiről nem tudjuk, hogy biztosan a miénk, arra be sem tesszük a lábunkat.

**Román István képviselő:**

Ezen a területen olyan tevékenység történt, amihez az Önkormányzat nem járult hozzá. El lett szállítva meddő tájrendezésre. Lehetőségként említették, hogy – parasztosan - ki lehet alakítani egy szemétgödröt.

Tavasszal Önök kértek 55 e m3 anyagot az Önkormányzattól.

**Dobrádi Attila ügyvezető CGC Road Kft.**

Mi azt a mennyiséget csak megsaccoltuk. Közben megnyitottuk a másik bányánkat.

**Gyémánt Tibor ügyvezető Centrál Geo Kft.:**

A CGC Road Kft. hajlandó kártérítést fizetni.

**Román Antal képviselő:**

A magántulajdonosok dönthetnek úgy, hogy hulladéklerakót alakítanak ki?

**Dobrádi Attila ügyvezető CGC Road Kft.**

Mi elkészítjük a hatástanulmányt, benyújtjuk a környezetvédelmi hatóságnak, ha azt mondják, higy mehet, akkor megkeressük a tulajdonosokat.

**Prokaj Milán alpolgármester:**

Képviselő úr kérdése arra vonatkozott, hogy az Önkormányzat hozzájárulása nélkül egy magántulajdonos területén létrejöhet hulladéktároló?

**Dobrádi Attila ügyvezető CGC Road Kft.**

Igen.

**Román Antal képviselő:**

A magántulajdonosok területén terveznek további kitermelést? Tervezik, hogy a talajvízszint alá mennek?

**Dobrádi Attila ügyvezető CGC Road Kft.**

Még nem tudjuk további kitermelési terveinket. A talajvízszint alá nem megyünk.

**Román Antal képviselő:**

Van-e arra lehetőség, hogy ott egy tó jöjjön létre?

**Gyémánt Tibor ügyvezető Centrál Geo Kft.:**

Mindenre van lehetőség, de ennek még nem néztünk utána.

**Román Antal képviselő:**

Az agrárkormányzat az öntözést nagyon preferálja.

**Sári László polgármester:**

Lehetséges-e, hogy az állam miután a bírságot kiszabta a bányavállalkozóra, és az nem fizetett, a tulajdonsora terheli a bírságot.

**Gyémánt Tibor ügyvezető Centrál Geo Kft.:**

Igen.

**Sári László polgármester:**

Tó ügyben sok helyen érdeklődtem. Azt a tájékoztatást kaptam, hogy a szennyvíztelep közelsége miatt nem fogják engedni tó létesítését.

**Dobrádi Attila ügyvezető CGC Road Kft.**

A szennyvíztelepnek nincs köze a tóhoz. Nyílt felszíni vízfolyásból lehetséges egy tavat táplálni.

**Sári László polgármester:**

Az Önök által ígért felmérés mikorra történik meg?

**Dobrádi Attila ügyvezető CGC Road Kft.**

Jövő hét végére. November első hetére kész lesz a felmérés. Drón felmérés fog történni.

*A vendégek ezután elhagyják az ülést*

**Román Antal képviselő:**

Azt kérem, hogy legyen egy áttekinthető térkép. Tudjuk, hogy melyik terület kié, és hogy kik a tulajdonosok!

Menjünk el abba az irányba, hogy ott tó legyen!

**Sári László polgármester:**

A Bányakapitányság úgy tudja, hogy ott van még mindig az agyagréteg. Pontosan emiatt nem lehetett értékesíteni a bányát.

Milyen döntést hozzunk most?

**Román Antal képviselő:**

Mit fognak ajánlani?

**Sári László polgármester:**

Két dologról kell beszélnünk:

1. az Önkormányzatnak okozott kár
2. a terület további hasznosítása

Én megpróbálok minden iratot beszerezni, ami szükséges a tisztánlátáshoz.

**Román István képviselő:**

A CGC Roadnak meg kellett volna győződnie, hogy kinek a területén végeznek munkát. Ők nem hirtelen felindulásból kezdtek ott munkát végezni.

**Román Antal képviselő:**

Fogadjuk el, hogy 2000 m3 anyagot vittek el.

Milyen értéket képviselhet ez?

**Román István képviselő:**

Korábban, amikor megnéztem, akkor nettó 1.000-1.500 Ft plusz áfától volt …

*Fónad István képviselő elhagyja az ülést.*

**Sári László polgármester:**

Teljes körű kártalanítást kérünk. Várjuk meg, hogy mit ajánlanak! Ha nem megfelelő a felajánlás, jogi eljárást indíthatunk.

**Román István képviselő:**

Én azt javaslom, hogy ne egyezkedjünk, tereljük jogi útra az ügyet.

**Román Antal képviselő:**

Várjuk meg, hogy mit ajánlanak! Mire egy jogi eljárás végére érnénk, már okafogyottá válna az egész. Bonyolult és drága a jogi eljárás. Azt javaslom, egyezkedjünk.

**Sári László polgármester:**

Az ajánlattétel személyesen történjen meg! Várjuk meg, mit ajánlanak, aztán döntsünk arról, hogy jogi útra tereljük-e az ügyet!

Az ülést bezárom, köszönöm a részvételt.

kmf.

Sári László Kiss Sándor

 polgármester címzetes főjegyző